Diari Oficial de la Generalitat Valenciana


Sumari del DOGV 7548, del 15-06-2015 (2015/5640)

ORDE 63/2015, de 12 de juny, de la Conselleria d'Educació, Cultura i Esport, per la qual es modifica l'Orde 46/2010, de 28 de maig, de la Conselleria d'Educació, per la qual s'establixen les bases reguladores per a la concessió d'ajudes de menjador escolar en els centres educatius no universitaris de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7548

Data del DOGV
:   15-06-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/5640


Data del document
:   12-06-2015

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ensenyament primari
    * educació preescolar
    * ensenyament secundari
    * alumne
    * vida escolar
    * ensenyament públic
    * educació especial
    * legislació
    * menjador escolar
    * suport econòmic
    * ensenyament obligatori
    * alumnat

ORDE 63/2015, de 12 de juny, de la Conselleria d'Educació, Cultura i Esport, per la qual es modifica l'Orde 46/2010, de 28 de maig, de la Conselleria d'Educació, per la qual s'establixen les bases reguladores per a la concessió d'ajudes de menjador escolar en els centres educatius no universitaris de la Comunitat Valenciana. [2015/5640]  
L'Orde 46/2010, de la Conselleria d'Educació establix les bases reguladores per a la concessió d'ajudes de menjador escolar en els centres educatius no universitaris de titularitat de la Comunitat Valenciana. Si bé els criteris de la mencionada orde estan plenament vigents, s'aconsella una modificació de la norma per a poder adaptar-la a la realitat social.  
El servici de menjador que es presta en els centres educatius, a més de servir com a factor important per a garantir l'escolarització i facilitar la conciliació de la vida familiar i laboral, exercix una funció social des del moment que este tipus d'ajudes tenen com a finalitat compensar possibles carències de tipus familiar, econòmic i sociocultural.  
  
Per tot això, en virtut de les atribucions conferides per l'article 28.e de la Llei 5/1983, de 30 de desembre, del Consell, i el Decret 9/2014, de 12 de juny, del president de la Generalitat, pel qual es determinen les conselleries en què s'organitza l'Administració de la Generalitat; oïdes les meses consultives afectades per la disposició, i vista la proposta del director general de Centres i Personal Docent,  
  
  
ORDENE  
  
Article únic  
Es modifiquen els articles 2, 5, 7, 11.2, 13, 16.1, 16.2, 16.5, 17, 22 i 24 de l'Orde 46/2010, de 28 de maig, de la Conselleria d'Educació, per la qual s'establixen les bases reguladores per a la concessió d'ajudes de menjador escolar en els centres educatius no universitaris de la Comunitat Valenciana, que quedaran redactats conforme a l'annex I.  
  
DISPOSICIÓ ADDICIONAL  
  
Única  
L'aplicació i el posterior desplegament d'esta orde no podran tindre cap incidència en la dotació de tots i cada un dels capítols de gasto assignats a la conselleria competent en matèria d'educació, i en tot cas hauran de ser atesos amb els mitjans personals i materials de la conselleria competent per raó de la matèria.  
  
DISPOSICIÓ DEROGATÒRIA  
  
Única  
Es deroguen els articles 6, 14, 15, 18 i 19 de l'Orde 46/2010. Així mateix, queden derogades totes les disposicions del mateix rang o inferior que s'oposen al que disposa la present orde.  
  
DISPOSICIÓ FINAL  
  
Única  
La present orde entrarà en vigor l'endemà de la publicació en el Diari Oficial de la Comunitat Valenciana.  
  
València, 12 de juny de 2015  
  
La consellera d'Educació, Cultura i Esport,  
MARÍA JOSÉ CATALÁ VERDET.  
  
  
ANNEX  
Nova redacció dels preceptes afectats per la modificació parcial de l'Orde 46/2010, de 28 de maig, de la Conselleria d'Educació, per la qual s'establixen les bases reguladores per a la concessió d'ajudes de menjador escolar en els centres educatius no universitaris de la Comunitat Valenciana  
  
U  
L'article 2 queda redactat de la manera següent:  
Article 2. Àmbit d'aplicació  
La present orde s'aplicarà a l'alumnat escolaritzat en centres educatius públics no universitaris de titularitat de la Generalitat o d'altres administracions públiques, i als centres privats concertats, que impartisquen ensenyances del segon cicle d'Educació Infantil, Educació Primària o Educació Secundària Obligatòria, i als centres específics d'educació especial.  
  
Dos  
L'article 5.1 queda redactat de la manera següent:  
1. L'alumnat que residisca en un municipi diferent d'aquell en què està escolaritzat per no existir oferta educativa en el seu municipi de residència.  
  
Tres  
Se suprimix l'article 6.  
  
Quatre  
L'article 7 queda redactat de la manera següent:  
Article 7. Ajudes assistencials de menjador  
1. Serà beneficiari de l'ajuda per al servici de menjador escolar tot aquell alumnat d'Educació Infantil de segon cicle, Educació Primària, educació especial i Educació Secundària Obligatòria a qui se li concedisca l'ajuda amb caràcter assistencial d'acord amb el barem que s'establix en la present orde i en la corresponent convocatòria, tenint en compte les circumstàncies socioeconòmiques concurrents.  
2. Tindrà directament la condició de beneficiari de l'ajuda assistencial de menjador, després de les oportunes acreditacions establides en la convocatòria anual corresponent, i sense necessitat de barem ni sotmetiment a llindars de renda:  
- L'alumnat en situació d'acolliment familiar o residencial.  
- Els fills i les filles de família acollidora.  
- Els fills i les filles de víctimes de violència de gènere.  
- Les víctimes del terrorisme, considerant com a tals els alumnes que, com a conseqüència d'un acte terrorista, hagen patit, el mateix estudiant o els seus pares, tutors o guardadors legals, danys personals d'especial transcendència o que els incapaciten totalment per al treball habitual.  
  
Cinc  
L'article 11.2 queda redactat de la manera següent:  
2. Circumstàncies sociofamiliars  
Es valoraran les circumstàncies sociofamiliars especials de l'alumnat que establisca la corresponent convocatòria anual i que hagen sigut degudament acreditades.  
Per este concepte es valoraran, entre altres, circumstàncies com l'orfandat de l'alumnat, la seua pertinença a famílies monoparentals o nombroses, la situació laboral dels seus representants legals, o la condició de discapacitat físic o psíquic d'alguns dels membres de la unitat familiar.  
  
  
Sis  
L'article 13 queda redactat de la manera següent:  
Article 13. Terminis ordinari i extraordinari de presentació de sol·licituds  
La sol·licitud de concessió d'ajuda assistencial de menjador es presentarà, amb la pertinent documentació justificativa, en el centre educatiu, en els terminis establits en la corresponent convocatòria anual.  
  
  
Set  
Se suprimix l'article 14.  
  
Huit  
Se suprimix l'article 15.  
  
Nou  
L'article 16.1 queda redactat de la manera següent:  
1. Per a la tramitació de les sol·licituds els centres educatius incorporaran, en els terminis que determine la convocatòria anual, totes les dades arreplegades en estes a través del programa informàtic que la conselleria amb competències en matèria d'educació determine a este efecte, assenyalant les circumstàncies concurrents que hagen sigut degudament acreditades i la composició de la unitat familiar.  
  
Deu  
L'article 16.2 queda redactat de la manera següent:  
2. Una vegada informatitzades pel centre educatiu les sol·licituds d'ajuda assistencial de menjador, el secretari o secretària del consell escolar del centre haurà d'omplir un certificat en què conste la validesa del procés d'obtenció de la informació. Este certificat es remetrà a l'òrgan que tinga encomanada la instrucció del procediment de concessió de les ajudes.  
  
Onze  
L'article 16.5 queda redactat de la manera següent:  
5. En els centres educatius de titularitat de la Generalitat, les sol·licituds i la documentació aportades per les persones interessades quedaran arxivades en el centre educatiu a disposició de la Inspecció d'Educació, les direccions territorials amb competències en matèria d'educació i la direcció general amb competències en matèria de centres docents. La resta de centres educatius, remetran les sol·licituds i la documentació aportades per les persones interessades a la corresponent direcció territorial d'Educació en els terminis que s'establisquen en les convocatòries anuals.  
  
Dotze  
L'article 17 queda redactat de la manera següent:  
Article 17. Llistat provisional de beneficiaris. Resolució definitiva i recursos  
1. Una vegada tramitades i baremades les sol·licituds en els terminis corresponents, es remetran als centres educatius els llistats provisionals perquè les persones interessades puguen al·legar les correccions que consideren oportunes en el termini establit en la convocatòria anual. Este termini serà de deu dies.  
2. Finalitzat el termini d'esmenes i reclamacions, i a la vista de la puntuació obtinguda per les sol·licituds presentades, la direcció general amb competències en matèria de centres docents decidirà la puntuació mínima a partir de la qual es concediran les ajudes de menjador de caràcter assistencial, d'acord amb les disponibilitats pressupostàries.  
  
3. La direcció territorial corresponent, per delegació de la persona titular de la conselleria, dictarà la corresponent resolució definitiva, que contindrà la relació de tot l'alumnat que participa en la convocatòria en cada centre i detallarà els beneficiaris, així com les sol·licituds denegades i el motiu de la denegació.  
4. El termini màxim per a resoldre i publicar les resolucions estarà fixat en la convocatòria anual, sense que puga superar els sis mesos des de l'inici del termini de presentació de sol·licituds.  
5. Els llistats provisionals així com els definitius i les resolucions es publicaran en el tauler d'anuncis de cada centre educatiu i en el de les corresponents direccions territorials; esta publicació produirà efectes de notificació a les persones interessades d'acord amb el que establix l'article 59.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
6. Els llistats, tant provisionals com definitius, s'enviaran a cada centre en dos formats; el primer contindrà únicament la puntuació obtinguda o l'exclusió de la sol·licitud, llistat que serà el que s'exposarà en els taulers d'anuncis; un segon llistat detallat serà custodiat per la direcció del centre, i contindrà el detall de la puntuació i les dades tant econòmiques com sociofamiliars preses en consideració per a la baremació. Este segon llistat podrà ser consultat per les persones sol·licitants individualment a l'efecte de comprovar la correcció de les dades que les afecten.  
7. Contra les resolucions que resolguen este procediment, que posaran fi a la via administrativa, es podrà interposar un recurs potestatiu de reposició davant de la consellera d'Educació, Cultura i Esport en el termini d'un mes des de la publicació, o un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.  
  
  
Tretze  
Se suprimixen els articles 18 i 19.  
  
Catorze  
S'afig un apartat 3 a l'article 22 amb el text següent:  
22.3. Serà causa de pèrdua del dret al cobrament de la subvenció i de reintegrament d'esta que la subvenció siga destinada a la finalitat o activitat descrita en el paràgraf segon de l'article 22.2 de la Llei 6/2015, de 2 d'abril, de la Generalitat, de reconeixement, protecció i promoció de les senyes d'identitat del poble valencià.  
  
Quinze  
L'article 24 queda redactat de la manera següent:  
Article 24. Quanties  
1. El preu del menú escolar diari dels centres educatius no universitaris de titularitat de la Generalitat estarà fixat en la corresponent convocatòria anual.  
2. L'import de les ajudes regulades en la present orde figurarà en la corresponent convocatòria anual.